Furun ja Perkiömäen inspiroiva luento johtamisesta etenee musiikillisten esimerkkien avulla. Kun tiimi toimii kuin jazzyhtye, se voi päästä ennennäkemättömän hienoihin tuloksiin! KTT Patrick Furu ja MuT Jari Perkiömäki avaavat kuulijoille uudenlaista näkemystä ryhmädynamiikasta ja luovasta, dynaamisesta organisaatiosta sekä haastavat dialogiin mahdollisuuksista soveltaa ajatusmallia strategiseen johtamiseen. Soivaa materiaalia luennolla tarjoaa jazzin kotimaisista kärkinimistä koostuva yhtye. Päivä sopii etenkin johtoryhmätyöskentelystä, johtamisesta sekä esimiestehtävistä kiinnostuneille, mutta soveltuu kaikille, jotka ovat etsivät uutta näkökulmaa johtamiseen. Katso lisätiedot ja päivän ohjelma verkkosivuiltamme ja ilmoittadu mukaan tilaisuuteen viimeistään su 17.9.2023. Tilaisuus on maksuton, mutta perimme 20 euron no show -maksun*. Luennoitsijoista: Kauppatieteiden tohtori Patrick Furu toimii johtajana Aalto EE:ssä sekä johtamisen dosenttina Hult International Business Schoolissa. Hänellä on 20 vuoden kokemus strategioihin, muutosprosesseihin ja osaamisen kehittämiseen liittyvästä konsultoinnista ja johdon koulutuksesta. Musiikin tohtori Jari Perkiömäki on jazzmuusikko ja kulttuurin hallitusammattilainen, joka toimii tällä hetkellä mm. Pori Jazzin hallituksen puheenjohtajana. Perkiömäki toimi Taideyliopiston rehtorina 2015–2020. _____________________ Tilaisuuden järjestää Taideyliopiston Seinäjoen yksikkö, ja sen mahdollistavat Seinäjoen yliopistokeskus ja Opetus- ja kulttuuriministeriö. Tapahtuma on osa Luova ajattelu ja taiteellinen asiantuntijuus elinkeinoelämän haasteita ratkomassa -hanketta. *No show -maksu: Haluamme toimia vastuullisesti ja tavoitteemme on minimoida tapahtumissa mahdollisesti syntyvää ruokahävikkiä. No show -maksu lähetetään tahoille, jotka ovat ilmoittautuneet tapahtumaan, mutta eivät saavu sinne. No show -maksun suuruus on 20 €.
Patrick Furu ja Jari Perkiömäki: Jazzia johtamiseen